‘STEMMING IN LAND IS OMGESLAGEN’ | sjonkritmeesterjournalist
« TOVER EUROPESE UNIE ÒM
HOE VERDWEEN MH370 OOK ALWEER? » Spookasem: SWALLOWS vs DIE BULLE
"Jy's oorgewig, Ma . . ."
Sy kyk skerp op vanwaar sy gebukkend oor die bed staan en nóg 'n truitjie in die tas pak; net vir ingeval. RSG sê dat Oscar nóg 'n nuwe ou gaan kry om na die kos te kyk.
"Jou tas, bedoel ek", sê hy en trek sy broek met een hand hoër op.
"Maar sênou net dis koud? Ek het net die twee baadjies en die ander warm toppies. Mens móét altyd 'n Cashmere truitjie saamvat . . . en dis nie eers swaar nie".
"Nie een van jou langbroeke en twintig bloese is swaar nie ..." drentel dit oor die kamer. Hy kyk in die spieël. Sit sy knipmes in die groot tas. Netnou vat hulle dit by die check-in en waarmee gaan hy sy biltong sny?
"En dié?", vra hy en hou 'n Checkers sak omhoog.
"Bietjie Vyf Rose en droeë perskes. En tandepasta. En van daai souspoeier en jou Bovril. Kan niks los nie".
"En het jy ordentelike koffie in?"
"Ja, ek gaan nie Frisco drink daar annerkant nie. Ek het jou oordentelike koffie gepak. Die Koffiehuis".
"Mmm. Het jy die kaartjies?"
"Ja, ja. In die briefcase."
"Ja natuurlik. Die ander is in jou beursie. Het jy daai onderbroek uit die was gehaal en ingepak?".
Stilte. RSG sê die Ee-Ef-Ef het 20 sitplekke. Die budgie tjirp en gesels terwyl hy saadjies knars. 'n Motor ry buite verby. Sy wiele swiesj oor die nat teer, verdwyn dan agter die spaarkamer.
"Ma, moet ons nie iets saamvat vir hulle nie? Wyn of so?"
"Ons moet gaan. Ek wonder waar bly Boeta?"
"Dis nog drie ure; ons hoef nie te jaag nie."
Lang stilte. Hy voel-voel aan die tas en begin die zips bymekaar kry om die slotjie deur te steek.
"Moenie sluit nie, Pa! Netnou moet ons nog iets pak"
Hy luister nie en sluit die slotjie. RSG sê die Bulle het die Cheetas gewen. Ian druk sy lag uit. Hy lag té lank. Seker weer niks om te sê nie.
"Sê vir Josephine om seker te maak om die diere kos te gee. En die stoepplante nat te gooi. Ek dink sy is by die wasgoedlyn. Of in haar kamer."
"Oukei." En nie die pos in die posbus te laat opgaar nie. Mens weet nooit.
RSG sê dit gaan dalk reën maar eers in die middag. Die res is mooiweer en warm.
"Sit so bietjie handjie by, Pa . . ." Sy druk-druk aan haar hare en vat haar handbagasie: groot handsak wat net soos regte leer lyk en die ander sak met die handvatsels en 'n jas. Hy kyk maar sê niks. Sal nie help nie. Hy tel die swaar tas van die bed af en wikkel die trekhandvatsel uit.
Josephine het gewag hiervoor. Haar mense gaan nou gaan; Kaapstad toe vir rugby. Een hele dag weg. Steven-hulle kom twaalfuur en sy het nog nie die quarts in die yskas gesit nie en die game begin al drie-dertig; delayed op SABC1.
RSG speel Randall Wicomb.
Swallows teen die Buccaneers op Peter Mokaba.
Die budgie pik aan sy spieëltjie.
Steven is 'n Bucs fan.
Waterverf en ink. 35 x 18cm
Posted by Fawa Conradie at 05:33
trekarbeider 11 May 2014 at 23:51
Mooi man, ek dog hulle gaan Engeland toe om vir Boetie te gaan kuier!